เคเคตั้งกองอสังหาฯลงทุนในปท.-สิงคโปร์
บลจ.เกียรตินาคิน คลอดกองทุน เคเค พร็อพเพอร์ตี้ เซคเตอร์ ฟันด์  ลงทุนกองทุนอสังหาฯ ในประเทศ และอสังหาริมทรัพย์ในสิงคโปร์
25 ต.ค. 2554

บลจ.เกียรตินาคิน คลอดกองทุน เคเค พร็อพเพอร์ตี้ เซคเตอร์ ฟันด์  ลงทุนกองทุนอสังหาฯ ในประเทศ และอสังหาริมทรัพย์ในสิงคโปร์
นายศุภกร สุนทรกิจ กรรมการผู้จัดการ บริษัทหลักทรัพย์จัดการกองทุน (บลจ.) เกียรตินาคิน  เปิดเผยว่า เคเคฟันด์แนะช่องทางในการเพิ่มโอกาสรับผลตอบแทนแบบสม่ำเสมอผ่านการลงทุนในกองทุนรวมที่มีนโยบายการลงทุนในหมวดอสังหาริมทรัพย์  (Property Fund) มีการทำรายการขายคืนหน่วยลงทุนอัตโนมัติ (Autoredemption) อยู่เสมอ
เคเคฟันด์ได้เปิดขายกองทุนเปิด เคเค พร็อพเพอร์ตี้ เซคเตอร์ ฟันด์ ระหว่างวันที่ 25 ต.ค.-2 พ.ย.2554 ซึ่งเป็นกองทุนรวมที่ลงทุนในหมวดอุตสาหกรรมอสังหาริมทรัพย์เพียงหมวดเดียว คัดเลือก Property Fund ในประเทศที่มีการจ่ายเงินปันผลดี ความผันผวนต่ำเมื่อเทียบกับการลงทุนในหุ้นและเลือกจังหวะการลงทุนในช่วงที่ราคาหน่วยลงทุนปรับตัวลง
นอกจากนี้ ได้สร้างความแตกต่างจากกองทุนอสังหาริมทรัพย์ทั่วไปที่มีอยู่ในตลาด โดยกองทุนสามารถลงทุนในกองทุนรวมอสังหาริมทรัพย์ต่างประเทศ (Real Estate Investment Trusts : REITs) เพื่อเพิ่มโอกาสรับผลตอบแทนจากเงินปันผลในต่างประเทศ
"กองทุนจะพิจารณาลงทุนใน REITs ขนาดใหญ่ของประเทศสิงคโปร์ ที่มีการลงทุนในอสังหาริมทรัพย์ขนาดใหญ่และมีศักยภาพสูง เน้นกลุ่ม Denfensive ซึ่งมีความผันผวนต่อภาวะเศรษฐกิจต่ำ รวมถึงมีอัตราการเติบโตที่ดีอย่างต่อเนื่อง อาทิ ลงทุนในโรงงาน หรือศูนย์กระจายสินค้าที่มีขนาดใหญ่ที่สุดในภูมิภาคเอเชียตะวันออกเฉียงใต้ รวมถึงการลงทุนในศูนย์การค้าต่างๆในประเทศสิงคโปร์ เป็นต้น ซึ่งช่วยสร้างผลตอบแทนให้กับกองทุนได้มากยิ่งขึ้น"นายศุภกร กล่าว